31999R2780
L 334/20
JURNALUL OFÍCIAL AL UNIUNII EUROPENE
REGULAMENTUL (CE) NR. 2780/1999 AL COMISIEI
din 27 decembrie 1999
de modificare a Regulamentului (CE) nr. 2449/96 privind introducerea și modul de gestionare a unor contingente tarifare anuale pentru produsele încadrate la codurile NC 0714 10 91, 0714 10 99, 0714 90 11 și 0714 90 19, originare din anumite țări terțe, altele decât Thailanda
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1095/96 al Consiliului din 18 iunie 1996 privind punerea în aplicare a concesiilor prevăzute în lista CXL întocmită în urma încheierii negocierilor GATT XXIV.6 (1), în special articolul 1 alineatul (1),
întrucât:
(1)
Regulamentul (CE) nr. 2449/96 (2) al Comisiei stabilește normele de aplicare a unor contingente tarifare anuale pentru importul în Comunitate, la un drept vamal redus, a produselor încadrate la codurile NC 0714 10 91, 0714 10 99, 0714 90 11 și 0714 90 19, originare din anumite țări terțe, altele decât Thailanda;
(2)
normele de aplicare prevăd emiterea certificatelor de import de către autoritățile competente ale statelor membre, numai în cazul în care Comisia este de acord în prealabil cu emiterea acestora;
(3)
cu toate că această dispoziție a apărut din dorința unei gestionări sistematice a contingentelor, experiența arată că ea nu este necesară și complică gestionarea;
(4)
prin urmare, ar trebui eliminată, introducându-se o dispoziție prin care Comisia să dispună de timp suficient atunci când se emit certificate de import, pentru a interveni pe lângă autoritățile naționale, în cazul în care apar probleme;
(5)
măsurile prevăzute de prezentul regulament sunt conforme cu avizul Comitetului pentru gestionarea cerealelor,
ADOPTĂ URMĂTORUL REGULAMENT:
Articolul 1
Alineatele (4) și (5) din articolul 8 din Regulamentul (CE) nr. 2449/96 se înlocuiesc cu următorul text:
„(4) Certificatele de import se emit în a patra zi lucrătoare de la data depunerii, cu excepția cazurilor în care Comisia informează autoritățile statului membru prin fax sau telex în legătură cu neîndeplinirea condițiilor de emitere a licențelor.
În astfel de cazuri, Comisia, după consultarea autorităților țării din țara terță de origine, acolo unde este cazul, adoptă măsurile care se impun.
(5) Certificatele de import pentru produsele originare din Indonezia sau China pentru care se depun cereri în luna decembrie pentru anul următor, nu se emit înainte de prima zi lucrătoare din luna ianuarie a anului respectiv.”
Articolul 2
Prezentul regulament intră în vigoare la 1 ianuarie 2000.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 27 decembrie 1999.